b'\n_START_ARTICLE_\nSivert Cortsen Adeler\n_START_PARAGRAPH_\nSivert Cortsen Adeler (1647 i Hoorn, Nederlandene \xe2\x80\x93 24. januar 1683) var en dansk s\xc3\xb8officer._NEWLINE_Adelder var generaladmiral Cort Adelers \xc3\xa6ldste s\xc3\xb8n af f\xc3\xb8rste \xc3\xa6gteskab, er f\xc3\xb8dt i Hoorn i Holland. Han har m\xc3\xa5ske f\xc3\xb8rst v\xc3\xa6ret i hollandsk tjeneste til s\xc3\xb8s og kom 1663 med faderen til Danmark, hvor han allerede 1666 udn\xc3\xa6vntes til kaptajn og 1668 blev anvendt som befalingsmand p\xc3\xa5 skibet F\xc3\xa6r\xc3\xb8, der blev udsendt for at genoplive de i nogen tid oph\xc3\xb8rte handelsforbindelser med Ostindien. Skibet afgik fra K\xc3\xb8benhavn i oktober 1668 og kom til Trankebar i maj det f\xc3\xb8lgende \xc3\xa5r; i 1669 og 1670 var han i Bantam p\xc3\xa5 Java, med hvis fyrste der blev sluttet en traktat, efter at Christian Bielke med skibet Magel\xc3\xb8s ogs\xc3\xa5 var blevet sendt der hen. I september 1670 vendte Adeler tilbage til K\xc3\xb8benhavn, hvor han n\xc3\xb8d megen anerkendelse for Udfaldet af sin Sendelse, og hvor han samme \xc3\xa5r blev udn\xc3\xa6vnt til schoutbynacht. I det f\xc3\xb8lgende \xc3\xa5r blev han af kongen sendt til Holland for p\xc3\xa5 admiral Michiel de Ruyters skib videre at uddanne sig i s\xc3\xb8tjenesten. 1672 udn\xc3\xa6vntes han til kommandant i Dansborg, fik titel af indisk r\xc3\xa5d og drog samme \xc3\xa5r til Ostindien. Da han i \xc3\xa5ret 1683 befandt sig p\xc3\xa5 hjemrejse til Danmark, d\xc3\xb8de han p\xc3\xa5 skibet Den flyvende Ulv ved Kap det gode H\xc3\xa5bs forbjerg 24. januar samme \xc3\xa5r og blev begravet i Kapstaden. Han var ugift.'